[{"text_idx": "#000003", "text": "\u201eKuidas on vo\u0303imalik Pariisi mitte armastada?\u201c o\u0303hkasin kaaslasele brasseries punast majaveini ru\u0308u\u0308bates"}, {"text_idx": "#000004", "text": "\u201eKitsad ta\u0308navad, palju rahvast...\u201c hakkas ta vo\u0303imalikke po\u0303hjuseid loetlema, ent tegelikult ta\u0308itis Pariis ka tema ootused. Siin on mo\u0303ned ta\u0308helepanekud, millega Valguse Linna ku\u0308lastades arvestada."}, {"text_idx": "#000005", "text": "See o\u0303hkamine ei muuda mind teistest Prantsusmaa pealinna armastajatest erinevaks, aga mul on Pariisiga va\u0308ga su\u0308damlik suhe. Ko\u0303ik algklassides ostetud Eiffeli torni piltidega ma\u0308rkmikud ja muud pudinad kinnistasid selle linna su\u0308gavale teadvusesse ja kui ma 14-aastaselt esimest korda pa\u0308riselt kohale jo\u0303udsin, olin lo\u0303plikult mu\u0308u\u0308dud. Mul oli ka u\u0308likooliajal o\u0303nne Erasmuse vahetusprogrammi raames Pariisis o\u0303ppida ja u\u0308htlasi seal elades u\u0308ks lapsepo\u0303lveunistustest ta\u0308ide viia. Nu\u0308u\u0308d, u\u0308le mitme aasta taaskohtudes, jagan na\u0308puna\u0308iteid mo\u0303nusaks minipuhkuseks."}, {"text_idx": "#000007", "text": "Me ko\u0303ik oleme kuulnud, et gluteen ei ole suurtes kogustes hea, aga kui juba Prantsusmaal oled, so\u0308o\u0308 kindlasti saia! Mina proovin ka kodumaal olles vo\u0303imalikult va\u0308he nisu tarbida, aga Pariisi ku\u0308lastades oleks see ta\u0308ielik patt. Pea iga nurga peal on mo\u0303ni boulangerie ehk meie mo\u0303istes saiakoda, kust saab imelisi croissante, baguette, s\u030cokolaadisaiu (pain au chocolat) ja muud. Kui na\u0308lg na\u0308pistab, a\u0308ra pelga lo\u0303unapausiks saiakojast haarata ta\u0308idetud baguette\u2019i \u2013 saad valida erinevate ta\u0308idiste \u2013 nelja juustu, tuunikala, kana, pa\u0308ikesekuivatatud tomatite, singi ja muu hulgast ning loomulikult on saia vahel ka rohelist ja enamasti maitsev kaste. Kindlasti parem valik kui kiirtoiduketi hamburger."}, {"text_idx": "#000008", "text": "Kui jutt juba nisutoodetele la\u0308ks, luba endale ka klassikalist prantsuse u\u0308lepanni pannkooki cre\u0302pe\u2019i. Magusaarmastajatele on valikus palju erinevaid ta\u0308idiseid, alates kookosest ja Nutellast kuni soolakaramellini va\u0308lja, kuid tihti on ko\u0303ige lihtsam suhkruga variant isegi ko\u0303ige parem. Soolasearmastajad vo\u0303ivad tellida tatrajahust valmistatud galette\u2019i, mis tuleb samuti erinevate ta\u0308idistega."}, {"text_idx": "#000009", "text": "Kui oled suur cappuccino-so\u0303ber nagu mina, telli klassikalises Prantsuse kohvikus vo\u0303i brasserie\u2019s pigem cafe creme, mis on sisuliselt sama asi (espresso vahustatud piimaga), aga sealses kontekstis cappuccinost kordi maitsvam ja enamasti ka odavam. Spetsiaalsetes kohvikutes, nagu na\u0308iteks Starbucks, saad ka cappuccinot tellides ootuspa\u0308rase joogi."}, {"text_idx": "#000010", "text": "Kuna Prantsusmaa on veinimaa, saab pokaali veini va\u0308ljas einestades va\u0308ga normaalse hinnaga. Ka toidupoodides ja spetsiaalsetes veinipoodides (u\u0308ks paljudest on Nicolas\u2019 kett \u2013 kollane kiri punasel taustal) on suur valik erinevas hinnaklassis veine ja na\u0308iteks viie euro eest, vo\u0303ib saada va\u0308gagi maitsva veini. Kes on katsetamise usku, vo\u0303ib poest leida ka kahe- ja kolmeeuroseid veine."}, {"text_idx": "#000011", "text": "Aperatiivina tasub va\u0308ljas tellida ka Kiri, mis on valge veini ja klassikaliselt mustso\u0303stra liko\u0308o\u0308riga (cre\u0300me de cassis) valmistatud kokteil, kuid erinevates kohtades vo\u0303ib valikus olla ka kirsi-, vaarika- jt liko\u0308o\u0308ridega segatud variante. Va\u0308ga maitsev kerge kokteil. Pane ta\u0308hele, et on olemas ka Kir Royal, mille valmistamisel on kasutatud s\u030campanjat."}, {"text_idx": "#000012", "text": "Pariisis ei pea muretsema, kus ja\u0308rgmisena su\u0308u\u0308a saab, sest so\u0308o\u0308gikohti on iga nurga peal, enamasti mitu ko\u0303rvuti. Kui soovid midagi va\u0308ga spetsiifilist, vo\u0303id guugeldada, millist restorani selleks soovitatakse. Toiduhuvilistel tasub meelde ja\u0308tta ka selline ta\u0308nav nagu rue Mouffetard, mis on tuntud ka toiduta\u0308navana ja kus on eriti palju einestamiskohti koos."}, {"text_idx": "#000013", "text": "Erinevalt levinud mu\u0308u\u0308dist saab Pariisis poodides, so\u0308o\u0308gikohtades ja muuseumides vabalt ka inglise keelega hakkama, aga eduka suhtluse vo\u0303ti on a\u0308ra o\u0303ppida kolm po\u0303hilist viisakusva\u0308ljendit: tere \u2013 bonjour, aita\u0308h \u2013 merci ja na\u0308gemist \u2013 au revoir. Kui muuseumito\u0308o\u0308taja on turistidega harjunud ja ei pane pahaks, et teda inglise keeles tervitad, siis nurgapealsesse saiakotta croissanti ja\u0308rele minnes tuleks selge ja ko\u0303lava ha\u0308a\u0308lega esmalt bonjour ho\u0303igata, siis vo\u0303ib edasi juba inglise keeles suhelda. Viisakas on alati ka ta\u0308nada ja head aega o\u0308elda, enamasti soovitakse lahkudes ka head pa\u0308eva ja\u0308tku (bonne journe\u0301e)."}, {"text_idx": "#000014", "text": "Kui satud rahvarohketesse kohtadesse ja mu\u0308ksad kogemata teisi vo\u0303i mu\u0308ksavad nemad sind vo\u0303i kui soovid metroos endale teed teha, on asjakohane o\u0308elda pardon ehk vabandust. Vo\u0303id u\u0308llatuda, et prantslased tavatsevad vabandada ka siis, kui sina neile esimesena otsa ko\u0303nnid."}, {"text_idx": "#000015", "text": "Pariisis elab palju inimesi ja ka\u0308ib ka va\u0308ga palju turiste, mis ta\u0308hendab, et kesklinnas, teatud piirkondades (na\u0308iteks Le Marais) ja vaatamisva\u0308a\u0308rsuste u\u0308mber, vo\u0303ib kohati olla va\u0308ga palju inimesi. Samas on see ko\u0303igis suurlinnades nii ja ja\u0308rjekorrad liiguvad enamasti u\u0308sna kiiresti."}, {"text_idx": "#000016", "text": "O\u0303latundega tasub harjuda ka va\u0308ljas su\u0308u\u0308es, sest klassikalistes so\u0308o\u0308gikohtades on lauad ja toolid nii tihedalt u\u0308ksteise ko\u0303rval, et Eestiga vo\u0303rreldes tundub, justkui jagaksid lauda vo\u0303o\u0303raga. Tegelikult mahuvad ko\u0303ik kenasti ja so\u0303bralikult a\u0308ra."}, {"text_idx": "#000017", "text": "Pa\u0308evaplaani tehes vaata kaardi pealt ja\u0308rele, kui kaugel sihtpunktid u\u0308ksteisest asuvad, sest tegelikult on Pariis suurepa\u0308rane jalutamise linn. Kui toimetad kesklinna kandis, on na\u0308iteks Jumalaema kirik ja Louvre teineteisest ta\u0308iesti ko\u0303nnitava vahemaa kaugusel. Jalutamine on mitmel moel hea \u2013 nii na\u0308ed ko\u0303ige paremini linna imeilusat arhitektuuri ja u\u0308htlasi saad ka saiakestest kogutud energiat kulutada. Kui vahemaad on pikemad ja soovid kiiresti kohale jo\u0303uda, eelista metrood. Bussiga liigeldes saad samal ajal linna vaadata, kuid liiklus vo\u0303tab oma aja."}, {"text_idx": "#000018", "text": "Kui ku\u0308lastad Pariisi esimest korda, proovi mitte stressata sellepa\u0308rast, et sa ko\u0303ikjale korraga ei jo\u0303ua. Lisaks maailmakuulsatele muuseumidele, na\u0308iteks Louvre ja Musee d\u2019Orsay, kui nimetada vaid mo\u0303ned neist, on linnas lugematul hulgal ka teisi po\u0303nevaid ja spetsiifilisi muuseume, galeriisid, vaatamisva\u0308a\u0308rsusi ja palju muud, mis pakub po\u0303nevat avastamist. Tee natuke eelto\u0308o\u0308d ja vali va\u0308lja, mida na\u0308ha soovid, kuid ja\u0308ta endale aega ka niisama jalutamiseks ja linna atmosfa\u0308a\u0308ri nautimiseks."}, {"text_idx": "#000019", "text": "Kui hotell ei ole sinu range tingimus, otsi o\u0308o\u0308bimiskohti vo\u0303i kaudu ja vo\u0303id sattuda elama klassikalisesse Pariisi korterisse, millel on oma vo\u0303lu. Haussmanni tu\u0308u\u0308pi majades on korterites vanad ilusad kaminad (mis enamasti ei ole ku\u0308ll to\u0308o\u0308korras), kaminasimsil laiuvad vanad peeglid ja lagede all on karniisid \u2013 silmailu igale sisekujundushuvilisele. Korteris o\u0308o\u0308bides saad ka ise toitu valmistada ja soovi korral nii raha sa\u0308a\u0308sta."}, {"text_idx": "#000020", "text": "O\u0308o\u0308bimiskohta broneerides loe kindlasti arvustusi ja tee selgeks, millises piirkonnas majutus asub. Ta\u0308htis on ka vaadata, kas koht on Pariisi sees vo\u0303i va\u0308ljaspool linna u\u0308mbritsevat ringteed, nii-o\u0308elda eeslinnas. Viimasesse enam metrooga ei saa ja peab kasutama linnala\u0308hirongi, kuid majutus vo\u0303ib selle to\u0303ttu olla odavam. Pariis ise on jaotatud 20 linnaosaks ehk arrondissements\u2019iks. Egas muud, kui head avastamist!"}, {"text_idx": "#000028", "text": "Peterburi tee 81, 13816 Tallinn"}]